Il radi malsaun

Da Benedetto Vigne

"In radi malsaun" - quai saja insatge nunpussaivel, in radi na possia betg esser malsaun, aveva la collega scriptura ditg cun ina tscherta indignaziun en la vusch, ed er uschiglio aveva ella laschà pauc da bun vi dals texts da Giovanni Netzer, construcziuns memia lungas, memia cumplitgadas per il pievel rumantsch, scheva ella. Ma franc, avev'jau replitgà, rinviond a la libertad poetica, e lura, suenter ponderar, schizunt chattà in argument prosaic per il radi malsaun. incriminà: "malsaun" po er star per "ungesund", respectiv per "krankmachend", i dat bavrondas malsaunas, i dat passatemps malsauns, ed i dat er avunda radiaziuns nuschaivlas, patratgain a quellas ultraviolettas, nundir quellas gamma. Finalmain haja gì mez il cudesch en maun: "La mort da Giulietta", cuverta dira, colur melna chaschiel, jau sfegl, tras dissegns da rispli, purtrets in pau dultschins, tschertg l'entschatta, cumenz a leger, e lura la gronda surpraisa, il "radi malsaun" è l'emprima frasa, l'emprim maletg, l'entschatta da l'istorgia, l'avertura da l'entira collecziun insumma. Ils famus emprims trais pleds: "In radi malsaun". E pir uss realisesch jau ch'il protest da mia collega era magari giustifitgà, ma ch'il problem giascha insanua auter. Ella n'aveva betg cità cumplet la noziun: i sa tracta dad "in radi malsaun da glisch". Ina noziun vairamain nunpussaivla. Qua subentra in problem recurrent, lià a las traducziuns da cumposiziuns tudestgas, penetradas oramai dal tut en noss subconscient linguist. Jau ma regord d'ina sumeglianta construcziun che m'aveva irrità, medemamain en il chapitel d'entrada, en in'autra famusa publicaziun rumantscha dals ultims onns: "Sin il tarpun stendì è sang". Fascheva lezza vista macabra da Fortunat Kauer dentant anc ina stgarpitschada comica, posa qua il maletg da Giovanni Netzer respectiv da Giovanni Segantini in engiavin. Nuschaivel na sa il radi strusch esser, igl è in radi matutin, frestg, ed el "taglia, precaut, il fil dal Curvér...". Cler, la "glisch" è qua da memia sco tar Bardill il "stendì", pleonassems en omadus cas. Nun che l'autur l'haja agiuntada sapientivamain? "In radi malsaun da glisch" – "ein lichtkranker Strahl" pudess ins translatar enavos en tudestg, e lura n'essans però tuttenina betg francs sche quest radi patescha da memia blera, u da memia pauca glisch. Ils adjectivs che suondan en las proximas lingias gidan chattar ina clav: il tschiel è sblatgì, la muntogna è marva, la val è airia. Malsogna giascha evidentamain en l'aria questa damaun. I dovra insatgi che mida questa atmosfera morbida, in pictur sto vegnir natiers: Giovanni fa svegliar l'auter Giovanni. In amen ma lasch jau perfin surmanar dal suspect che l'autur haja vulì insinuar er formalmain tempras segantinas en ses texts: tutta questa inflaziun da commas, n'è quai betg in'allusiun al stil divisiunistic dal pictur? La scuverta che Netzer applitgescha questa mania però er en ses auters texts relativescha puspè mias sminas: Mo in tic ritmic da l'autur. E forsa schizunt la vaira raschun che mia collega da l'entschatta aveva resentì las construcziuns "lungas" - malgrà ch'ellas èn en realitad betg pli lungas che tar la litteratura rumantscha classica usitada.
Ils "commas segantins" n'èn dentant betg las unicas passidas surinterpretadas da mia vart. Jau stos conceder, probabel hai jau in pau memia grondas aspectativas, projectesch jau memia bler. Ma il radi malsaun da glisch è crudà, ed ussa stos jau er trair las consequenzas. El è crudà sin il Piz Curvér, ed er quai n'è betg dal tut casualitad. In pitschen excurs: L'atun passà è cumparì, a chaschun dal tschientenari da la mort da Segantini, in lung artitgel en chaussa en la Neue Zürcher Zeitung, segnà da Matthias Frehner, istoricher d'art, ed entitulà "Ein realistischer Symbolist". Adina puspè sa referescha l'artitgel a la fermezza da la glisch en la pictura da l'artist talian-grischun. "Es gibt im Engadin Tage absoluter Klarheit, in denen sich entfernteste Gebirgssilhouetten messerscharf vom tiefen Blau des Himmels abheben. Alles ist nah ... Segantini hat diesen Eindruck wie kein Maler vor ihm kongenial eingefangen." Ed in per chapitels pli tard: "Alles in Segantinis Bildern der ,bösen Mütter' ist realistisch, die Gebirgsketten des Oberengadins sind identifizierbar, die divisionistische Technik bringt die vereiste Schneedecke zum Flimmern, die gemalte Kälte macht frieren." Mai aveva, legend questas lingias, insatge auter fatg surstar: Il maletg descrit na mussa betg chadainas da l'Engiadina, sco pretendì da Frehner, mabain in distinct panorama da pizza dal Surses: il fil che collia il Piz Curvér cun il Piz Toissa. Ina chaussa che m'era crudada en egl gia d'emprima vista avant onns, la finala giaschan quels dus pizs sin il territori da Salouf, mia vischnanca d'uffanza. Relativamain tard haja dal reminent "scuvert" las famusas "mammas nauschas", ditg suenter mia pubertad. Remartgabel, sch'ins patratga che las stivas en Surses èn plainas da reproducziuns da Segantini. Ma er quai n'è betg casualitad: Ils motivs segantins ch'jau regord d'uffanza èn l'Ave Maria sin il lai, la bavraduira sur Savognin, e surtut las duas mammas - bunas - en uigl. Mammas nauschas na datti betg tar nus. Betg vid las paraids almain. Frehner citescha en ses artitgel las bunas e las nauschas sco motiv recurrent tar Segantini ed analisescha il cuntrast en moda bastanta differenziada. Donn ch'el n'ha betg savì il detagl da la chadaina davos las "mammas nauschas": Che Segantini ha mantegnì il fund dal Surses, malgrà ch'el ha finì quella famusa seria a Malögia, quai n'è probabel er betg casualitad. Sch'ins guarda bain sin il maletg, arriv'ins ad identifitgar in flatg cler sin la spunda tranter il Piz Toissa ed il Piz Curvér: La baselgia da Ziteil, il sanctuari da l'appariziun da Maria. La mamma na putganta, bunamain en il center dal quader, cuntrastond cun la "mamma nauscha" che penda davant a dretga cun la coma en la roma niva dad in badugn selvadi. Segantini enconuscheva la muntada mistica-religiusa da Ziteil. La chadaina è dissegnada or da la perspectiva da la val Surses, circa autezza Tinizong. Charrond sairas da stad a val da Tinizong vers Savognin pon ins magari observar, tut tenor la constellaziun meteorologica, si en la foppa tranter las Martegnas e Ziteil, vul dir si per las spundas tranter il Curvér ed il Toissa, la glisch dal sulegl a reflectar en las brentinas autas ed a crear auras uschè spectacularas, ch'ins cumenza a vesair anghels e sontgs e madonnas da tuttas spezias e colurs. Tant mo gist per repassar al radi malsaun da glisch.

Da Salouf anora na ves'ins betg il Curvér. Ed er betg il sanctuari: domadus èn cuverts dal buttatsch solitari dal Toissa. Buttatsch ditg jau: Da sutensi sa preschenta il massiv dal Toissa en furma da duas muttas grippusas, scufladas, bunamain schumellinas. Da la scola veglia anora vesev'ins direct en fatscha a quellas duas tettas; las emprimas trais classas primaras hai jau passentà guardond si per quest sain gigant, adina puspè ma dumandond sche quai saja insumma deschent da trametter uffants a scola en in tal lieu. Da far rima cun la "coissa" era pia ina fantasia infantila manaivla, e che la fantasia populara dals creschids supponiva schizunt in vulcan preistoric en I' avnaun dal Toissa na ma para qua betg senza connex cun la topografia indecenta da quella muntogna. Irradiaziuns malsaunas sin tut ils stgalims. I tuna forsa in pau curius, per mai han ils auts adina gì insatge sensual, inclusiv ils pelegrinadis - obligatoris - a Ziteil: il "Iascher" cun la marenda, ils knickerbockers, la rugada, tut quella agitaziun matutina ... Mia tarda scuverta da las "mammas nauschas" da Segantini - conscientamain pir il1982 sin la cuverta dad in album da la band britannica Cuddly Toys – è pia connectada ad ina pluna sentiments da quest gener. E tars quai hai jau immediat gì dubis davart l'intenziun da Segantini - quest adjectiv "nausch" na vuleva ir a prà cun mia sensaziun envers il maletg; sensualitad, erotica era per mai dapi il Piz Toissa ina valita positiva, il pictur, grondius, genial, stueva esser avert a la vita, insanua en el stuevi dar ina cuntraforza a la morala imposanta, in conflict intern silmain. Per dir la vardad: La baselgia da Ziteil na ves'ins strusch sin il maletg. E la prominenta da las duas mammas mez nivas chavelladas si en la roma derasa ina bellezza sensuala che surventscha tut il fraid ed il glatsch e la tschajera dal conturn. "Er strebt formal nach Einklang zwischen Figur und Landschaft und hält sich in der Wertung zurück" statti scrit tar Frehner, ed in per lingias pli engiu: "Er hat einer Vision tiefenpsychologische Realität verliehen".

Da projecziuns hai jau discurrì sura. Dapi l'emprima frasa dal raquint da Giovanni Netzer, dapi il radi che taglia il fil dal Curvér, frar zuppentà dal Toissa, hai jau resentì mirveglias, aspectativas pulitamain concretas, alimentadas da tut questa muntogna da reminiscenzas infantilas e pubertaras: tgi sa sche il giuven scriptur surmiran giess a la tschertga da questa vart cuntradictoria tschelada da Segantini, magari schizunt sin passidas eroticas dal pictur? Las premissas èn bunas, las estgas evidentas: Igl è la damaun, il pictur strusch ord letg, e gia cumpara l'emprima dunna, Baba. Ed i cuzza betg ditg, entran anc auters nums da 
dunnas en il raquint, Bice, Lisabeta. Un ménage à trois, quatre ... Fantasias perversas? Nagina panica, las paginas avanzan, ma nagut capita, naginas piccantarias, naginas sensualitads, betg en l'istorgia ed anc main en il linguatg. Betg da smirvegliar, il raquint sa basa sin fatgs istorics, ed apart ils daivets finanzials n'ha Segantini - almain durant ses onns en Surses - mai dà chaschun a stgandels u speculaziuns. In bab da famiglia exemplar. Tut sia vart charnala, vulcanica e sublimada, transponida en la seria da las mammas nauschas. 

Nagina sensualitad? Legend anc ina giada il text stgarpitsch jau sur ina passascha che cumenza cun la bella frasa che pudess bunamain sortir dad in popsong: "Ed alura vegn Sep!" Sep vegn cun il chaval alv, l'animal ch'ha la finala dà il titel al raquint, la figura principala da l'istorgia, "il sulegl croda sin il pail alv", quest radi qua tuna da saun, ma betg mo il sulegl che tutga il chaval, "Sep al stritgescha las narischs ... tira miaivel, per ils mastrins ... stritgescha il culiez, al quietescha, charsina ... e l'alv trotta vinavant, in chalun trembla ..." Ina passascha plain sensualitad, erotica bunamain, la culmaina poetica dal text. Segantini dovra lura questa periglia impressiunanta da Sep e ses Alv sco model da dissegn; en il decurs dal raquint mora il chaval model ed a la fin vegn l'Alv repicturà e mida en in chaval da colur stgira: tant il drama da l'istorgia. En l'emprima lectura avev'jau cumpareglià la correctura da la pictura cun ina correctura qualunque, jau aveva patratga spontanamain ad in text litterar che vegn midà e midà pliras giadas, che va tras lectorats e correcturas - nua che vegnan per exempel eliminads pleonassems sco "radis da glisch" e "tarpuns stendids" e.u.v. Tar la nova lectura hai jau tuttenina in'autra associaziun. Jau ma regord da las mammas nauschas, las mammas che vegnan pendidas en la roma, perquai ch'ellas han unfrì la maternitad al regl charnal - in dals maletgs temprivs da la seria porta schizunt il titel "La puniziun da las voluptusas" – ed jau ves uss in'analogia: Èsi magari pussaivel che la sensualitad tranter Sep e ses chaval saja gia stada memia ferma, che quella voluptusadad litterara clomia a la fin ina puniziun? Pertge ch'i n'è betg mo il chaval che vegn repicturà, che "daventa brin, sco la sumbriva, ch'el bitta sin terra". Na, "Giovanni cuvra er Sep ... al remplazza cun in um... che drizza l'arader, tras il sultg, en il qual, el è sez er sfundrà, cun in pe, en la terra, en la fossa." Quai tuna betg mo da malsogna, quai tuna gia da mort. Il raquint turna a las colurs sblatgas da l'entschatta, las surpassa schizunt, daventa stgir sco il terratsch. Il radi malsaun ha gudagnà.